Jong man in hof ná Mbombela-sakevrou se dood | Maroela Media
Johan Louwrens (23) het reeds in die hof verskyn in verband met die tref-en-trap-ongeluk. (Foto: Facebook)
'n 23-jarige man het Woensdag in die distrikhof in Nelspruit, Mpumalanga, verskyn in verband met 'n tref-en-trap-ongeluk wat die lewe van 'n bekende sakevrou van die stad geëis het.
Letisia Niemann (38) is Saterdagaand dood nadat sy deur 'n bakkie raakgery is.
Johan Louwrens het op aanklag van strafbare manslag verskyn en die saak is tot 9 Oktober uitgestel vir verdere ondersoek, het Monica Nyuswa, provinsiale woordvoerder van die Nasionale Vervolgingsgesag (NVG), gesê.
Die polisie het Louwrens opgespoor en hy het hom Maandag gaan oorgee.
Eben Niemann (44), Letisia se man, het Donderdag gesê hy neem dinge in dié stadium nog een dag op 'n slag. "Die Here gee vir my berusting. Ek en my vroutjie het altyd, as ons so 'n bietjie down was, musiek geluister. Ek is vandag in my kar en luister maar musiek," het hy gesê.
"Ek het vir die Here gevra om hom [Louwrens] te vergewe, net soos Hy my ook vir my sondes vergewe, maar geregtigheid moet steeds geskied.
"Ek is nog nie gereed om hof toe te gaan nie. Om hom nou in die oë te probeer kyk, gaan my nie help nie. Wat nóú vir my belangrik is, is om môre van my vrou afskeid te neem," het Niemann gesê.
'n Begrafnisdiens vir Letisia word môre om 14:00 by die NG kerk Middelburg-Suid gehou.
Niemann het vroeër gesê hulle het Saterdag saam met vriende by die egpaar se onderneming in Locoweg in Vintonia gebraai en omstreeks 22:00 besluit om 'n ent te stap om te gaan kyk hoe lyk 'n nuwe kuierplek wat in die omgewing geopen het.
Letisia Niemann (38).
Dit was volgepak en hulle het besluit om eerder terug na die onderneming te keer en daar verder te kuier. "Ek en my vroutjie het nog hand aan hand teruggestap," het Niemann gesê.
Die voertuig het Letisia getref, haar oor die bakkie geslinger en sy het in die straat beland. Volgens Niemann het die motoris daarna agteruit gery, bo-oor sy vrou gery, en weggejaag. Letisia het kort daarna in 'n hospitaal gesterf.
Niemann het gesê hy word geweldig goed ondersteun – nie net deur die egpaar se vriende, familie en die gemeenskap nie, maar selfs deur mense wat hy nog nooit self ontmoet het nie, maar wie se lewe sy vrou op die een of ander manier aangeraak het.
"Baie, baie dankie vir almal se gebede en ondersteuning," het hy gesê.
Dis skokkend, Hoop geregtigheid geskied hier.
Mag die skuldige tronkstraf SONDER die keuse van 'n boete kry.
Ons innige meegevoel en simpatie met Letitia se naasbestaandes.
Ons eie mense is deesdae ons vyande in die land!
Jong ouens en dronk bestuur
Hy was skuldig aan iets, dis hoekom hy weg gejaag het.
Sal se wat ek Wil
Regtig Mense, dit is bitter hartseer , maar hoe kan julle nou al besluit hy is haar vyand gewees en hy moet nou boed en tronkstraf kry en bla bla, ongelukke gebeur sy kon dalk in die pad geloop het wie weet was julle daar om dit te aanskou? hy self is nog bitter jonk hom seker dood geskrik oor wat nou net gebeur het , laat die hele storie uitkom voor julle so kan oordeel, regtig jammer vir beide die families.